[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000002", "text": "Oes, mae \u2018na gryn dipyn o lyfrau wedi deillio o straeon y Mabinogi bellach, a dyma\u2019r un diweddaraf. Nofel ar gyfer yr arddegau gan Alun Davies, y boi greodd y ditectif Taliesin MacLeavy yn y drioleg ddechreuodd efo Ar Drywydd Llofrudd. Roedd y llyfrau hynny\u2019n arbennig, wedi eu plotio\u2019n grefftus a\u2019r cymeriadau\u2019n cydio. Ro\u2019n i wedi disgwyl i Alun gael rhyw fath o glod ar restr fer o lyfrau gorau\u2019r flwyddyn ond dyna fo, anodd plesio pawb am wn i. Roedd o\u2019n amlwg wedi cael blas ar y creu beth bynnag:"}, {"text_idx": "#000003", "text": "\u201cAr o\u0302l gorffen trioleg Taliesin MacLeavy roeddwn i\u2019n awyddus i ysgrifennu rhywbeth oedd yn fwy na stori dditectif. Gwnaeth y syniad o ddod a\u0302 straeon a chymeriadau\u2019r Mabinogi o\u2019r canol oesoedd i Gymru gyfoes afael ynddo i\u2019n syth \u2013 rwy\u2019n teimlo ei bod hi\u2019n stori fydd yn apelio i lot fawr o bobl, ac yn enwedig rhywbeth fydde fy mhlant i\u2019n gallu darllen a mwynhau. Fel yn straeon Taliesin mae yna lofruddiaethau yn digwydd a dirgelwch i\u2019w ddatrys i Manawydan, ond ar ben hynny mae yna antur, drwgdeimlad, chwedloniaeth, cleddyfau, a hyd yn oed hud a lledrith \u2013 rhywbeth i bawb o bob oedran, gobeithio!\u201d"}, {"text_idx": "#000004", "text": "Mi wnes i fwynhau yn sicr \u2013 dyma\u2019r math o lyfrau sy\u2019n apelio ata i, rw\u0302an, fel yn fy arddegau. Wrth fy modd efo chydig o hud a lledrith ac antur a chleddyfau. Dyna pam fod gen i grys T Game of Thrones..."}, {"text_idx": "#000005", "text": "Dwi\u2019n meddwl y bydd \u2018na drioleg arall fan hyn. Neu ddwy nofel o leia."}, {"text_idx": "#000006", "text": "Mae\u2019r syniad yn un gwych. Hogyn ysgol swil sydd wedi methu siarad ers colli ei dad, yn sydyn yn dysgu ei fod yn perthyn i Manawydan fab Llyr \u2013 brawd Bendigeidfran a Branwen, a bod angen iddo fo fynd i ynys ddirgel ar arfordir Sir Benfro i weld os oes gynno fo allu arbennig fel rhyfelwr. Pam? Am fod disgynyddion Efnisien a Gronw Pebr a bois drwg felly yn chwilio am ffeit ac hefyd yn chwilio am rywbeth fydd yn eu gwneud yn fwy pwerus na neb. Mae\u2019n rhaid i\u2019r criw da eu rhwystro! Ia, y criw drwg V y criw da. Be gewch chi well? \u2013 Dwi wedi trio bod yn ofalus i osgoi gormod o sboilars yn fanna gyda llaw. Dim ond i sylweddoli nad oedd raid i mi osgoi enwi\u2019r Pair Dadeni \u2013 mae o yn y blincin teitl tydi! Dyyy. Felly ydyn, mae\u2019r baddies yn benderfynol o roi\u2019r Pair hudol yn o\u0302l at ei gilydd. Fyddan nhw\u2019n llwyddo? Wel mi fydd raid i chi ddarllen y nofel yn bydd?"}, {"text_idx": "#000007", "text": "Mi wnes i ei mwynhau hi\u2019n arw \u2013 ond efallai oherwydd bod yr enwau a\u2019r hen chwedlau yn ffres iawn yn fy meddwl i. Mi wnes i dreulio misoedd yn ddiweddar yn cyfieithu straeon Saesneg ar gyfer plant yn The Mab \u2013 sydd hefyd yn werth ei ddarllen, ond ar gyfer criw iau, ac yn ddrytach \u2013 \u00a318.99 \u2013 ond efo lluniau lliw, hyfryd."}, {"text_idx": "#000008", "text": "Dyma enghraifft o\u2019r problemau cyfieithu ges i. Sut fyddech chi wedi ei wneud o tybed?!"}, {"text_idx": "#000009", "text": "Ta waeth. Y peth ydi, dwi\u2019n nabod fy Mabinogi. Ond faint o\u2019r arddegau sydd? Stori Branwen efallai, a Blodeuwedd o bosib, dibynnu lle dach chi\u2019n byw. Oes angen gwybod pwy ydi pwy er mwyn mwynhau stori Manawydan Jones? Dwi\u2019m yn siw\u0302r. Mae\u2019n sicr yn help, ac mi ges i deimlad efallai y byddai\u2019r holl enwau yn drysu neu lethu\u2019r darllenwyr llai amyneddgar. Ond efallai ddim. Mi fydd yn ddifyr cael gwybod!"}, {"text_idx": "#000010", "text": "Mae angen bod a\u0302 Chymraeg eitha da i\u2019w deall a\u2019i darllen hi yn fy marn i (gyda llaw, er gwaetha\u2019r ymdrech i neud Mogs yn Gog \u2013 fyddai o ddim yn deud \u2018lan\u2019 am \u2018fyny\u2019!) Dyma\u2019r bennod gynta i chi gael blas o\u2019r arddull. Ydi, mae\u2019n pendilio no\u0302l a mlaen rhwng yr heddlu a stori\u2019r rhyfelwyr \u2013 sy\u2019n gweithio\u2019n dda i mi."}, {"text_idx": "#000011", "text": "A dyma dudalen o\u2019r canol, pan mae Manawydan a\u2019i gyfeillion newydd yn gorfod gwneud tasgau i\u2019w profi:"}, {"text_idx": "#000012", "text": "Roedd y cynnwrf a\u2019r tasgau a\u2019r cyfeillgarwch a chymeriad Manawydan yn gweithio i mi. Ond mi faswn i wedi licio dod i nabod ambell gymeriad arall yn well, fel Alys a Mogs ei ffrindiau newydd, ac Arthur y snichyn, ond dan ni\u2019n siw\u0302r o gael mwy yn y dilyniant."}, {"text_idx": "#000013", "text": "Un cwestiwn arall, a chwestiwn mae\u2019r arddegau yn siw\u0302r o\u2019i ofyn: pam nad yw\u2019r rhyfelwyr cyfoes yn defnyddio gynau i ladd ei gilydd? Os oes \u2018na gyfeiriad at hynny yn y llyfr, wnes i ddim sylwi, sori, a dwi\u2019n rhy llawn o blincin Covid i fynd yn o\u0302l drwyddi eto efo crib fa\u0302n. Ond dyna gadwodd fi\u2019n effro neithiwr. Dwi ddim ISIO gynau, mae cleddyfau\u2019n llawer mwy o hwyl, ond... jest gofyn."}, {"text_idx": "#000020", "text": "You are commenting using your account."}, {"text_idx": "#000021", "text": "You are commenting using your Twitter account."}, {"text_idx": "#000022", "text": "You are commenting using your Facebook account."}, {"text_idx": "#000023", "text": "Rhoi gwybod i mi drwy e-bost am sylwadau newydd."}, {"text_idx": "#000024", "text": "Rhoi gwybod i mi drwy e-bost am unrhyw gofnodion newydd."}, {"text_idx": "#000028", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000029", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]